b'\n_START_ARTICLE_\nEmalis\n_START_SECTION_\nSud\xc4\x97tis\n_START_PARAGRAPH_\nCheminiu po\xc5\xbei\xc5\xabriu emalis yra silikat\xc5\xb3, borat\xc5\xb3 ir fluorid\xc5\xb3 lydinys su metalais \xe2\x80\x93 natriu, kaliu, \xc5\xa1vinu ir aliuminiu. Spalva i\xc5\xa1gaunama naudojant \xc4\xafvairi\xc5\xb3 metal\xc5\xb3 oksidus: gele\xc5\xbeies, chromo, kadmio, kobalto, nikelio, titano, aukso, urano, stibio.\n_START_SECTION_\nGamyba\n_START_PARAGRAPH_\nEmalis i\xc5\xa1gaunamas kaitinant \xc4\xafvairi\xc5\xb3 med\xc5\xbeiag\xc5\xb3 mi\xc5\xa1inius tam tikromis proporcijomis: mai\xc5\xa1omas kvarcinis sm\xc4\x97lis, kreida, soda ir kitos med\xc5\xbeiagos, spalvai i\xc5\xa1gauti \xc4\xafmai\xc5\xa1omas pigmentas. Taip pat naudojamas vanduo arba lipni ri\xc5\xa1amoji med\xc5\xbeiaga \xe2\x80\x93 derva, molis ar kt.\n_START_SECTION_\nPoveikis oranizmams ir aplinkai\n_START_PARAGRAPH_\nSpalvotiems emaliams gaminti naudojami sunkieji metalai \xc4\xafvairi\xc5\xb3 oksid\xc5\xb3 pavidale. Esant mechaniniam pavir\xc5\xa1iaus pa\xc5\xbeeidimui, nekokybi\xc5\xa1kam padengimui ar dengimui pa\xc5\xbeeid\xc5\xbeiant technologinius reikalavimus, per s\xc4\x85lyt\xc4\xaf su \xc5\xa1iltu vandeniu ar r\xc5\xabg\xc5\xa1timis \xc5\xa1ie patenka \xc4\xaf aplink\xc4\x85, maist\xc4\x85, organizmus. \xc5\xa0i\xc5\xb3 jungini\xc5\xb3 \xc4\xaf aplink\xc4\x85 bei organizmus gali patekti ir dirbant su emaliniais junginiais gar\xc5\xb3 ar dulki\xc5\xb3 pavidalu: atliekant apdailos darbus, tapant, emalio bei emalini\xc5\xb3 produkt\xc5\xb3 gamybos pramon\xc4\x97je. Dalis emaliuose naudojam\xc5\xb3 metal\xc5\xb3 gali sukelti \xc4\xafvairaus sunkumo alergini\xc5\xb3 reakcij\xc5\xb3. \xc5\xa0vinas, nikelis, chromas bei kobaltas yra toksi\xc5\xa1ki organizmams metalai, galintys sukelti reprodukcin\xc4\x97s ir nerv\xc5\xb3 sistemos pa\xc5\xbeeidim\xc5\xb3 bei alergini\xc5\xb3 reakcij\xc5\xb3, pla\xc4\x8diai naudojami emaliuose. Emali\xc5\xb3 gamyba, kokyb\xc4\x97 ir naudojimas paprastai stebimas ir reguliuojamas \xc4\xafvairi\xc5\xb3 institucij\xc5\xb3, ypa\xc4\x8d numatant s\xc4\x85lyt\xc4\xaf su maistu.'